
	Παρουσίαση του βιβλίου

του δρος Ιωάννη Σ. Παπαφλωράτου

Γεώργιος Παπανδρέου

Πολιτική βιογραφία (1915-1964)

στο Σπίτι της Κύπρου

Παρουσία του Πρέσβη της Κυπριακής Δημοκρατίας κ. Κυριάκου Κενεβέζου και μεγάλου ακροατηρίου με ιδιαίτερο ενδιαφέρον στη νεότερη και σύγχρονη Ελληνική ιστορία, παρουσιάστηκε, την Πέμπτη 16 Μαΐου 2019, στο Σπίτι της Κύπρου στην Αθήνα, το νέο, ενδέκατο κατά σειράν, βιβλίο του νομικού-διεθνολόγου, Καθηγητού Στρατιωτικών Σχολών δρος Ιωάννη Σ. Παπαφλωράτου, με τίτλο Γεώργιος Παπανδρέου: Πολιτική βιογραφία (1915-1964), που κυκλοφόρησε στα τέλη του περασμένου χρόνου, 130 χρόνια από τη γέννηση και 50 χρόνια από τον θάνατό μεγάλου πολιτικού, με τη σφραγίδα εγκυρότητας των Εκδόσεων Λειμών.

Τον διακεκριμένο συγγραφέα καλωσόρισε στο Σπίτι της Κύπρου η Μορφωτική Σύμβουλος δρ Νάντια Στυλιανού, η οποία προλογίζοντας την εκδήλωση επεσήμανε ότι το βιβλίο εμπλουτίζει την ελληνική ιστοριογραφία, φωτίζοντας όλες τις πτυχές του βίου και της πολιτικής σταδιοδρομίας του Γεωργίου Παπανδρέου.

Χαιρετίζοντας την εκδήλωση, ο Πρέσβης κ. Κενεβέζος, χαρακτήρισε τον Γεώργιο Παπανδρέου ως έναν «από τους πιο σημαντικούς διαμορφωτές της σύγχρονης ιστορίας της Ελλάδα, αλλά και του Έθνους ευρύτερα», και  εξήρε τη σημασία του βιβλίου, που σκιαγραφεί, όπως ειπε, την προσωπικότητα και την πολιτική διαδρομή του σε κρίσιμες περιόδους της σύγχρονης ιστορίας και του πολιτικού μας γίγνεσθαι, υπενθυμίζοντάς μας ότι «τίποτα δεν είναι δεδομένο, όλα πρέπει, συνεχώς, να τα παλεύουμε, όλα είναι υπό διεκδίκηση και, παράλληλα, υπό αμφισβήτηση».
Για το βιβλίο μίλησαν, η πολιτικός επιστήμων, ιστορικός, Γραμματέας Δ.Σ. του Ιδρύματος Γεωργίου Παπανδρέου κ. Κατερίνα Βαρελά, η οποία αναφέρθηκε στην αδιάλειπτη παρουσία και παρακαταθήκη του Γεωργίου Παπανδρέου στην πολιτική ζωή της Ελλάδας, από το 1915 έως και τον εκλογικό θρίαμβο της 16ης Φεβρουαρίου 1964, ο νομικός, ιστορικός, Πρόεδρος Δ.Σ. Εταιρείας Μελέτης και Έρευνας Νεότερης και Σύγχρονης Ιστορίας κ. Ανδρέας Κούκος, ο οποίος παραθέτοντας χαρακτηριστικά αποσπάσματα κειμένων του Γεωργίου Παπανδρέου, από το βιβλίο, εστιάστηκε στην πολιτική του δραστηριότητα κατά την περίοδο της Αβασίλευτης Δημοκρατίας, και στα δύσκολα χρόνια από το 1935 έως και το 1944, την απελευθέρωση και τα «Δεκεμβριανά», και ο ιστορικός κ. Δημήτριος Πανταβός ο οποίος αναφέρθηκε στο όραμα και την πολιτική του Γεωργίου Παπανδρέου για την Παιδεία, επισημαίνοντας την σταθερή του πίστη πως «Παιδεία και Δημοκρατία είναι αξίες αλληλένδετες και προϋποθέτουν η μία την άλλη».
Κατά την αντιφώνησή του ο δρ Παπαφλωράτος, αφού ευχαρίστησε όλους τους συντελεστές της έκδοσης και της εκδήλωσης, καθώς και τους ομιλητές για τις εύστοχες παρατηρήσεις τους, αναφέρθηκε στη διαδικασία συλλογής και παρουσίασης του υλικού της έρευνάς του, που περιλαμβάνει και αξιοποιεί προσωπικές μαρτυρίες και συνεντεύξεις, αρχειακό και φωτογραφικό υλικό, πλήθος δευτερογενών πηγών και ντοκουμέντων, εκτενή βιβλιογραφία, αλλά και κείμενα του ίδιου του βιογραφούμενου. Όπως είπε, χαρακτηριστικά, «η περιγραφή γίνεται δίχως λυρικές εξάρσεις και την χρήση επιθέτων προκειμένου ο αναγνώστης να σχηματίσει προσωπική άποψη, ενώ παρατίθενται όλες οι πηγές από όπου αντλήθηκαν τα στοιχεία».
Την εκδήλωση συντόνισε ο Επίκουρος Καθηγητής Ισλαμικού Δικαίου του Εθνικού και Καποδιστριακού Πανεπιστημίου Αθηνών κ. Κυριάκος Νικολάου-Πατραγάς.
10 Μαΐου 2019

